ΓΡΑΠΤΗ ΕΡΩΤΗΣΗ E-0623/98 υποβολή: Angela Billingham (PSE) προς την Επιτροπή (9 Μαρτίου 1998)

Θέμα: Κώδικας για παιδιά και νέους στη Γουατεμάλα

Γνωρίζει η Επιτροπή ότι σύμφωνα με τον ισχύοντα κώδικα για τα παιδιά στην Γουατεμάλα που εισήχθη το 1969, τα παιδιά μπορούν να κρατούνται επ' αόριστον «για το καλό τους» σε επικίνδυνα, κατασταλτικά και κακοεξοπλισμένα κρατικά κέντρα εγκλεισμού ανηλίκων στα οποία υπάρχουν αποδείξεις ότι χρησιμοποιούνται βασανιστήρια και ξυλοδαρμοί. Τα παιδιά αυτά δεν έχουν δικαίωμα να προσφύγουν σε δικηγόρο ούτε σε ανεξάρτητες αρχές έκκλησης.

Θα μπορούσε η Ευρωπαϊκή Επιτροπή να ασκήσει πίεση στην κυβέρνηση της Γουατεμάλας προκειμένου να εφαρμόσει γρήγορα τον νέο κώδικα για παιδιά και νέους σύμφωνα με τον οποίο το παιδί θεωρείται «υποκείμενον δικαίου», έχει δικαίωμα υπεράσπισης στο δικαστήριο και συμμετοχής σε νομικές διαδικασίες που το αφορούν;

Κοινή απάντηση του κ. Marin εξ ονόματος της Επιτροπής στις γραπτές ερωτήσεις E-0623/98 και E-0624/98 (17 Απριλίου 1998)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον που προσδίδει στο πρόβλημα των παιδιών του δρόμου και, ιδιαίτερα, στο πρόβλημα που δημιουργεί ο εθνικός κώδικας για τα παιδιά και τους νέους που ισχύει τώρα στη Γουατεμάλα.

Όσον αφορά το θέμα του κώδικα για τα παιδιά και τους νέους και της προσεχούς έναρξης ισχύος του νέου κώδικα, η Επιτροπή θεωρεί απαραίτητο να λάβει υπόψη της τις προσπάθειες που κατέβαλε η κυβέρνηση για την αποτελεσματική εφαρμογή του. Πράγματι, η κυβέρνηση της Γουατεμάλας, για να ευνοήσει την ορθή εφαρμογή του νέου κώδικα και την τήρησή του από τα όργανα που είναι επιφορτισμένα με την εφαρμογή του, άρχισε, πριν από την έναρξη της ισχύος του, πολλές ενέργειες διάδοσης, κατάρτισης του προσωπικού και προετοιμασίας των σχετικών οργάνων (νομικό σώμα, εθνικό συμβούλιο για τα παιδιά και τους νέους και γραμματεία κοινωνικής πρόνοιας).

Όσον αφορά το πρόβλημα των παιδιών του δρόμου, η Επιτροπή γνωρίζει πλήρως την κατάσταση καθώς και τις καταχρήσεις και τα περιστατικά που έχουν θύματα τα τελευταία. Το φαινόμενο των παιδιών του δρόμου του οποίου οι αιτίες που είναι γνωστές είναι συγχρόνως κοινωνικές και οικονομικές (μαζική μετανάστευση προς την πρωτεύουσα, καταστροφή του οικογενειακού κυττάρου, απώλεια της πολιτιστικής ταυτότητας και απουσία προοπτικών) είναι σύνθετο. Η Επιτροπή προσπάθησε να προσφέρει μια λύση στο πρόβλημα με τη δημιουργία ενός προγράμματος, που είναι πλήρως λειτουργικό από τις αρχές του έτους, για ποσό ύψους 2,5 εκατ. ECU.

Το πρόγραμμα αυτό, τα αποτελέσματα του οποίου είναι ιδιαίτερα θετικά, έχει στόχο να προσφέρει προστασία και άμεση βοήθεια στα παιδιά του δρόμου για να ευνοήσει την κοινωνική τους ενσωμάτωση 7 να προωθήσει ενέργειες πρόληψης του φαινομένου «παιδί του δρόμου» 7 να ενισχύσει τα δημόσια όργανα που είναι αρμόδια για την προστασία του παιδιού («secretariat de bienestar social», δικαστήριο ανηλίκων, εισαγγελέας των δικαιωμάτων του ανθρώπου).

Στο πλαίσιο αυτής της τελευταίας ενέργειας και για να βελτιωθεί η προστασία των παιδιών από τις καταχρήσεις των οποίων είναι θύματα, το πρόγραμμα υποστήριξε τη δημιουργία «υπηρεσίας καταγγελίας για τα παιδιά-θύματα» που είναι επιφορτισμένη με τη διεξαγωγή έρευνας και παρακολούθησης σε επίπεδο δικαστών και δικαστηρίων για περιπτώσεις κακής μεταχείρισης.

Η Επιτροπή θα συνεχίσει να υποστηρίζει, σεβόμενη την εθνική κυριαρχία και μέσω της συνεργασίας της, τις προσπάθειες της κυβέρνησης όσον αφορά την προστασία των δικαιωμάτων του παιδιού. Έτσι, ένα πρόγραμμα που έχει στόχο να υποστηρίξει τη μεταρρύθμιση της διοίκησης της δικαιοσύνης στη Γουατεμάλα πρέπει να τεθεί σε εφαρμογή, με στόχο, μεταξύ άλλων την ενίσχυση των διοικήσεων που είναι αρμόδιες για την εφαρμογή της νομοθεσίας και, ιδιαίτερα, του κώδικα για τα παιδιά.